Lav et referat af nedenstående tekst:

Tekst:
Planerne for omdannelsen af Aalborgs ikoniske spritfabrikker er i fuld gang og får nu også støtte fra Ny Carlsbergfondet. Projektet hedder Cloud City og indebærer etablering af en helt ny kunst- og oplevelsesbydel i Aalborg med en gigantisk kunstinstallation af den internationalt anerkendte argentinske kunstner, Tomás Saraceno. Kunstinstallationen til 100 millioner kroner har tidligere modtaget 50 millioner kroner fra Det Obelske Familiefond samt 25 millioner kroner fra Aalborg Kommune, og nu bidrager Ny Carlsbergfondet med yderligere 10 millioner kroner: - Tomás Saraceno er én af de mest visionære skikkelser på den internationale kunstscene. Med realiseringen af hans projekt får Aalborg ikke blot et nyt, monumentalt vartegn, der med respekt for sine omgivelser er med til at løfte dette helt særlige område af byen. Saraceno er også mester i at forene det spektakulære med tyngde. På intelligent og legende vis inddrager han os helt fysisk i en art fremtidsscenarier, der lægger op til diskussion og debat, og hvor alle kan være med, siger formand Karsten Ohrt fra Ny Carlsbergfondet. Saracenos kunstværk kommer til at bestå af 68 mangekantede glasmoduler, der hver måler 4,5 meter i diameter. Når de sættes sammen, vil værket nå en højde på 30 meter. Besøgende vil kunne gå rundt inde i værket, og den samlede installation forventes at tiltrække et stort antal kulturturister. I det hele taget spiller kunstværket en afgørende rolle for omdannelsen af Aalborg Spritfabrikker, der har stået ubenyttet hen siden sommeren 2015, og som i dag er Danmarkshistoriens største industrifredning. Aalborgs borgmester Thomas Kastrup-Larsen ser Ny Carlsbergfondets bevilling som en stort skridt i den rigtige retning: - Jeg synes, at det er fantastisk, at Ny Carlsbergfondet med denne flotte bevilling nu bringer Cloud City et stort skridt nærmere realisering. Jeg er meget taknemmelig for bevillingen og håber, at den resterende finansiering af Cloud City hurtigst muligt kan tilvejebringes, så det fantastiske kunstværk kan blive til virkelighed, siger han. Og initiativtager Martin Nielsen siger supplerende: - Det er med meget stor glæde og taknemmelighed, at vi nu har modtaget tilsagn fra Ny Carlsbergfondet om en donation på 10 millioner kroner. Herved er den væsentligste del af Cloud City meget tæt på at kunne igangsættes, forklarer initiativtageren til Cloud City, investor og developer Martin Nielsen fra Cloud City Aalborg. Martin Nielsen har en optionsaftale på halvdelen af spritgrunden og de tilhørende fabriksbygninger og har arbejdet intensivt med omdannelsesprojektet i en årrække. Udover kunstværket af Tomás Saraceno skal området også huse artcentret MonAA. De ikoniske bygninger må stort set ikke forandres hverken indvendigt eller udvendigt, og derfor er artcentret og de gamle industriinstallationer tænkt nøje sammen. Det er sket i et tæt samarbejde med stjernearkitekten Bjarke Ingels’ tegnestue BIG: - Kunstværk og artcenter er hjørnesten i omdannelsen af spritgrunden, men området skal ifølge planerne også huse blandt andet Aalborg Teater, hotel, torvehal, chokoladefabrik, almennyttige og private boliger mv. Det bliver et helt unikt byområde i Europa baseret på de gamle industritraditioner, som i mange år har været en del af Aalborgs dna, slutter Martin Nielsen. Han oplyser, at han er i konstruktiv dialog med flere andre fonde om den resterende finansiering, og at han forventer at kunne melde yderligere ud inden for en overskuelig fremtid.

Referat:
Ny Carlsbergfondet bevilliger nu 10 millioner kroner til det spektakulære kunstværk ”Cloud City” af Tomás Saraceno.